‘કદરદાં લોગ’ પણ ક્યાં સુધી ચાલે ? બચુભાઈ રાજાએ ઓફર કરી હતી કે જૂનાગઢમાં રહીને સંગીત શીખવો. જગ્યા હું આપું. નિભાવું હું... પણ દયાનંદ દેવગાંધર્વના પગમાં પદ્મ છે. બાકી બધું છિન્નભિન્ન છે. કવિતા લખવાના રવાડે પણ ચડ્યા...એક પંક્તિ જુઓ, ‘શરાબ કી કશીશ મેરી રૂહ કો તૌબા, હરમ મેં સોયા તો જાગા શરાબખાનેમેં.’ બીજું કંઈ નહીં, ધુમાડાની આરપાર જોઈ શકો તો સંગીતનો દેવતા હજી ધખધખે છે. હું એ અનુભવતો હતો. ત્યાં પછી પાછા ઘેઘૂર આંખે મને કહે : ‘એક ઔર દસ રૂપિયા દે સકતે હૈં આપ?’ પછી અટકીને બોલ્યા : ‘પાંચ ભી ચલેંગે.’